Všeobecne záväzné nariadenie
hlavného mesta Slovenskej republiky Bratislavy
č. 1/2008
z 3. apríla 2008
o určení názvu novovzniknutých ulíc a námestia v mestských častiach Bratislava-Čunovo, Bratislava-Ružinov, Bratislava-Podunajské Biskupice, Bratislava-Staré Mesto, Bratislava-Vrakuňa a o zmene názvu časti ulice v mestskej časti Bratislava-Staré Mesto

Mestské zastupiteľstvo hlavného mesta Slovenskej republiky Bratislavy podľa § 2b a § 6 zákona Slovenskej národnej rady č. 369/1990 Zb. o obecnom zriadení v znení neskorších predpisov, prílohy č. 1, položka č. 52 Štatútu hlavného mesta Slovenskej republiky Bratislavy a vyhlášky Ministerstva vnútra Slovenskej republiky č. 31/2003 Z. z., ktorou sa ustanovujú podrobnosti o označovaní ulíc a iných verejných priestranstiev a o číslovaní stavieb ustanovuje:

§ 1
Úvodné ustanovenie

(1) Toto všeobecne záväzné nariadenie hlavného mesta Slovenskej republiky Bratislavy ďalej len („nariadenie“) určuje názov novovzniknutých ulíc a námestia, ktoré vznikli výstavbou miestnych komunikácií v mestských častiach Bratislava-Čunovo, Bratislava-Ružinov, Bratislava-Podunajské Biskupice, Bratislava-Staré Mesto a Bratislava-Vrakuňa.

(2) Navrhované názvy novovzniknutých ulíc a námestia boli schválené miestnym zastupiteľstvom mestskej časti Bratislava-Čunovo uznesením č.139/2007, miestnym zastupiteľstvom mestskej časti Bratislava-Ružinov uznesením č. 149/XIII/2007, miestnym zastupiteľstvom mestskej časti Bratislava-Podunajské Biskupice uznesením č. 130/2007/MZ a uznesením č. 14/2008/MZ, miestnym zastupiteľstvom mestskej časti Bratislava-Staré Mesto uznesením č. 20/2008 a miestnym zastupiteľstvom mestskej časti Bratislava-Vrakuňa uznesením č. 185/2007.

§ 2
Určenie názvu ulice

(1) V mestskej časti Bratislava–Čunovo sa určuje pre novovzniknutú ulicu od Petržalskej ulice smerom na Vodné dielo Gabčíkovo názov

Schengenská ulica.

(2) V mestskej časti Bratislava-Podunajské Biskupice sa určujú pre novovzniknuté ulice názvy 

a)	v lokalite medzi ulicami Vinohradnícka a Hydinárska

1.	Jonatánová, 
2.	Perličková,
3.	Borágová, 
4.	Monardová,

b)	v lokalite Topoľové od ulice Svornosti po štátnu cestu na Šamorín sa určuje názov ulice 

Jegenešská, 

c)	v lokalite medzi novovzniknutou ulicou Jegenešská a štátnou cestou na Šamorín sa určuje názov ulice 

Parenicová,

d)	v lokalite medzi novovzniknutou ulicou Parenicová a ulicou Svornosti sa určuje názov ulice 

Lopárska.

(3) V mestskej časti Bratislava-Staré Mesto sa určuje pre verejný priestor ohraničený ulicami Jesenského, Palackého, Mostová a Hviezdoslavovo námestie názov

Námestie Eugena Suchoňa.

(4) V súvislosti s novovzniknutým námestím Eugena Suchoňa v mestskej časti Bratislava-Staré Mesto sa v časti Palackého ulice, orientačné číslo 2, určuje názov 

Námestie Eugena Suchoňa.

(5) V mestskej časti Bratislava-Vrakuňa sa určujú pre novovzniknuté ulice názvy v lokalite Horné Diely

a)	Palinová od Ráztočnej ulice pozdĺž železničnej trate,

b)	Maková od Palinovej ulice po Jazmínovú ulicu,

c)	Osiková od Ráztočnej (ďalej neukončená ulica),

d)	Kalinová od Palinovej ulice po Makovú ulicu, 

e)	Magnóliová od Osikovej ulice po Jazmínovú ulicu, 

f)	Irisová od Jazmínovej ulice (končí ako slepá ulica),

g)	Horcová od Osikovej ulice (končí ako slepá ulica).

(6) V mestskej časti Bratislava-Ružinov sa určuje pre novovzniknutú ulicu po pravej strane Hradskej ulice smerom do mestskej časti Vrakuňa, ktorá vznikla vybudovaním logistického centra v priestore medzi ulicou Hradskou a ulicou Na piesku názov 

Pod gaštanmi.

(7) V mestskej časti Bratislava-Vrakuňa sa určuje pre pomenovanie novovzniknutej ulice, ktorá prechádza z katastrálneho územia mestskej časti Bratislava-Ružinov po pravej strane Hradskej ulice v priestore medzi ulicou Hradskou a ulicou Na piesku názov 

Pod gaštanmi.

§ 3
Spoločné ustanovenia

(1) Grafické znázornenie novovzniknutých ulíc a námestia sú vyznačené v situačných plánoch č. 1 až 6, ktoré sú uvedené v prílohe nariadenia. 

(2) Označenie ulíc a námestia určených týmto nariadením vykoná v mestskej časti Bratislava-Čunovo, Bratislava-Ružinov, Bratislava-Podunajské Biskupice, Bratislava-Vrakuňa a Bratislava-Staré Mesto na vlastné náklady hlavné mesto Slovenskej republiky Bratislava.

(3) Hlavné mesto Slovenskej republiky Bratislava zapíše novovzniknuté názvy ulíc a námestia určené týmto nariadením do evidencie názvov ulíc a verejných priestranstiev.

§ 4
Účinnosť

Toto nariadenie nadobúda účinnosť 1. mája 2008.

Ing. Andrej Ďurkovský
primátor